# விக்கிப்பீடியா:தமிழ் விக்கிப்பீடியா பத்தாண்டுகள்/கூடல்கள்/சென்னை/கருத்துகள்

## பயனர்:Gcsekaran 2

அனைவருக்கும் வணக்கம்!  
விக்கிப்பீடியா பத்தாம் ஆண்டு குறித்த எனது கருத்துக்கள் (கீழே உள்ளவை) மிகவும் கடுமையாக இருந்தது என்று பலரும் சொல்லியிருந்தீர்கள். என்ன செய்வது பாகற்காய் கசப்பாகத்தான் இருக்கும். ஆனால் அது தானே உடலுக்கு நன்மை தரக்கூடியதாக இருக்கிறது.  
எனது கல்லூரி நாட்களில் இரு ஆண்டுகள் அண்ணாமலை பல்கலையில் மாணவர் தலைவனாக இருந்து பல்வேறு நிகழ்வுகளை எனது தலைமையின் கீழ் வெற்றிகரமாக நடத்தியவன் நான். அதுவும் எந்த விதமான நிதியுதவியும் இல்லாமலேயே.  
அந்த வகையில் எந்த நிகழ்ச்சியாக இருந்தாலும் ஒரு சில அடிப்படை செயல்பாடுகள் காட்டாயம் இடம்பெற வேண்டும் என்பது அனைவரும் அறிந்ததே. அத்தகைய அடிப்படை தேவைகளைக் கூட புரிந்து கொள்ளாமல் ஏதோ விழா நடத்துகிறோம் என்று நடத்துவது போல் இவ்வரிய வரலாற்று சிறப்புமிக்க விழா அமைந்தது எனக்கு மிகுந்த மன வருத்தத்தை அளித்தது.  
என்னுடைய கருத்துக்கள் கடுமை என்று சொன்னவர்களுக்காக சிலவற்றை எளிய நடையிலேயே இப்பொழுது கேட்கிறேன். இதற்கு பதில் சொல்வீர்கள் அல்லவா?...  
1. விழாவிற்கு அழைப்பிதழ் அச்சடிக்கப்பட்டதா? அரசுத்துறைகளுக்கு அனுப்பப்பட்டதா? பல்கலைக் கழகங்களுக்கு அனுப்பப்பட்டதா? கல்லூரிகளுக்கு அனுப்பப்பட்டதா?... இதற்கு அதிகம் செலவாகாதே?  
2. விக்கிப்பிடியா விழா குறித்து சிறு சிறு பேனர்கள் (3x2 அடி) செய்து ஒவ்வொரு கல்லூரியிலும் இடம்பெறச் செய்திருக்கலாமே?  
3. விழாவின் போது விக்கிப்பீடியா குறித்த நூல் அச்சடித்து கொடுப்பதாக முன்னர் பேச்சு இருந்தது என நினைக்கிறேன். ஆனால் கடைசியில் ஒரு பக்க அளவில் கூட எதுவும் அச்சடித்து கொடுக்காதது ஏன்.  
4. ஏற்கனவே திரு.தேனி மு.சுப்பிரமணி அவர்கள் எழுதிய விக்கிப்பீடியா நூலுக்கு தமிழக அரசின் விருது கிடைத்துள்ளது. (அதுவும் அவர் அவ்விருதை மாண்புமிகு தமிழக முதல்வர் அவர்களின் கரங்களிலிருந்தே பெற்றார் அவர்.) இருப்பினும் அது குறித்த செய்தியையோ, அந்த படத்தையோ இருட்டடிப்பு செய்யும் வகையில், எதையுமே யாருமே குறிப்பிடவில்லையே அது ஏன்? அவர் விக்கிப்பீடியா குறித்து தானே எழுதியிருந்தார் அப்புறம் ஏன் இந்தப் பாகுபாடு...  
5. உண்மையில் சொல்லப்போனால் திரு.தேனி மு.சுப்பிரமணியத்தை அந்த நூலுக்காக மட்டுமின்றி செல்லும் இடம் தோறும் விக்கிப்பீடியா குறித்து பேசி வரும் அவரின் அயராத முயற்சிக்காகவும், அவரை பாராட்டாவிட்டாலும் பரவாயில்லை, அவரின் செயலைக் குறித்து தெரிவித்திருந்தால் கூட, அனைவரும் இது போன்று பணியாற்ற தூண்டுகோலாக இருந்திருக்குமே. ஏன் செய்யவில்லை. (இதை நான் பொறாமை என்று சொன்னால் நீங்கள் அனைவரும் என் மீது கோபப்படுவீர்கள் கடுமையான வார்த்தை சொல்கிறேன் என்று எழுதுவீர்கள். நீங்களே சொல்லுங்கள் இந்த இருட்டடிப்புக்கு பெயர் என்ன?)  
6. விழாவில் தலைமையேற்க எந்த சிறப்பு அழைப்பாளரும் தேவையில்லை என்று ஏற்கனவே முடிவு செய்துவிட்டு விழா நடத்தினீர்கள். (பீடங்களை அலங்கரிக்க யாரும் தேவையில்லை- என்று கூறியிருந்தீர்கள் என நினைக்கிறேன்). இது உண்மையிலேயே சரி தானா என்று நீங்களே யோசியுங்கள். எத்தனையோ நல்லவர்கள், உழைப்பால் உயர்ந்தவர்கள், தமிழார்வம் கொண்டவர்கள், அப்பழுக்கற்ற நேர்மையாளர்கள் இருக்கும் இந்த தமிழ்கூறும் நல்லுலகில், அப்படி யாருமே தேவையில்லை என்று விழா நடத்தியது ஏன்? நீங்கள் அழைத்திருந்தால் நமது முன்னாள் குடியரசுத் தலைவர் மேதகு அப்துல் கலாம் அவர்களே வந்து விழாவை சிறப்பித்திருப்பாரே. அப்படிச் செய்திருந்தால் அது எவ்வளவு பெருமையாக இருந்திருக்கும்.  
7. அரசு துறை சார்ந்தவர்களுக்கு அழைப்பு அனுப்புவது என்பது ஒரு மரபு. அப்படி அனுப்பும் போது அவர்கள் மூலம் நமக்கு விழா நடத்த உதவிகள் கிடைக்கவோ, விக்கிப்பீடியாவுக்கு மேலும் அந்தந்த துறை சார்ந்த உதவிகள் கிடைக்கவோ ஏதுவாக இருந்திருக்குமே. இவ்விழா குறித்து நான் எனக்குத் தெரிந்த அரசுத் துறை சார்ந்தவர்களிடம் தெரிவித்த போது அவர்கள் விழாவிற்கு தாங்கள் அழைக்கப்படாதது குறித்து மிகவும் மனம் வருந்தினர். விருந்தினர்களாக அழைக்காவிட்டாலும், இப்படி ஒரு விழா நடைபெறுகிறது என்று அறிவிக்கும் வகையிலாவது அழைப்பிதழ் அனுப்பியிருக்கலாமே. இதற்கெல்லாம் நேரமில்லை என்று சாக்கு போக்கு சொல்வது மிகவும் தவறு. ஏனெனில் அழைப்பிதழ் அச்சிட ஒரு நாள் போதும். அனைவரும் அஞ்சலிலேயே அனுப்ப ஒரு நாள் போதாதா?  
8. நான் குறைகளை மட்டுமே கூறினேன் என்று எண்ணும் அனைவரும் நான் பாராட்டிய நிகவுகளை ஏன் கணக்கில் எடுத்துக் கொள்ளவில்லை. உண்மையில் விழா அரங்கம் அருமையாக இருந்தது. அதே போல் விழாவில் வழங்கிய சிற்றுண்டி மிகவும் அருமை. விழாவில் பேசியவர்கள் கனகச்சிதமாக பேசினார்கள். பெரும்பாலான விழாக்களில் இந்த மூன்றும் ஒருசேர அமையாது. இப்படி நல்ல நிகழ்வுகளை பாராட்ட நான் தயார்.  
9. மற்றொன்றை அவசியம் சொல்லியாக வேண்டும். விழாவில் ஒரு சிலர் தங்களை முன்னிலைப்படுத்துவதிலேயே குறியாக இருந்தார்கள். பெயர் சொல்லி அவர்களின் கோபத்திற்கு ஆளாக விரும்பவில்லை. அவர்கள் மனசாட்சியே அதை சுட்டிக் காட்டும். இது ஒரு பொது விழா. இருந்தும் பத்திரிக்கைகளுக்கு பேட்டி அளிக்கும் போது கூட தனித்தனியாக அழைத்து சென்று பேட்டி அளித்துள்ளீர்கள். இதற்கு என்று ஒரு குழு அமைத்திருக்கலாம். அல்லது விழா குறித்த ஒரு செய்தியறிக்கை தயாரித்து அதனை எல்லா ஊடகங்களுக்கு அளித்திருக்கலாம். இம்மாதிரியான விழாக்களில் இது தானே நடைமுறை.  
10. விழாவில் மாணவர்களும் பங்கேற்றார்கள் என்று ஒருவர் குறிப்பிட்டிருந்தார். எத்தனை பேர் என்பது தான் என் கேள்வி. ஆயிரக்கணக்கான மாணவர்கள் அண்ணா பல்கலையிலேயே தங்கி பயிலும் சூழ்நிலையில் ஞாயிற்றுக்கிழமை நிகழும் இந்நிகழ்விற்கு எத்தனை பேர் வந்தார்கள். எத்தனை பேருக்கு இப்படியொரு நிகழ்வு அங்கு நடப்பது தெரியும் என்பதுதான். மாணவர்கள் தானே அடுத்த தலைமுறைக்கு விக்கிப்பீடியாவை எடுத்துச் செல்பவர்கள்.  
11. இந்த விழாவுக்கு எவ்வளவு செலவாயிற்று, எவ்வளவு நிதி கிடைத்தது எதுவும் எனக்குத் தெரியாது. அது குறித்து நான் பேசிவது முற்றிலும் தவறு. ஆனால் உண்மையில் இருபதாயிரமோ முப்பதாயிரமோ இருந்திருந்தால் கூட என்னால் இதைவிட அழகாகவும் அருமையாகவும் தனியொருவனாகவே இவ்விழாவை நடத்தியிருக்க முடியும் என்று மட்டும் என்னால் உறுதியாகக் கூற முடியும். இதன்மூலம் நான் சொல்ல வருவது பண பற்றாக்குறையையோ நேரமின்மையையோ சாக்காக கூறாதீர்கள் என்பதுதான். மனமிருந்தால் எதனையும் சாதிக்கலாம். அதுவும் இந்த பரந்து விரிந்த சென்னை மாநகரில் விக்கிப்பீடியா விழாவுக்கு உதவி கிடைக்காமலா போய்விடும் (பண உதவியை நான் கூறவில்லை என்பதைக் கருத்தில் கொள்ளவும்.)  
கடைசியாக ஒன்று சொல்ல விரும்புகிறேன். நான் சொன்னது எதையும் குறையாக நினைப்பதை விட சொன்னதில் உள்ள உண்மைகளைப் பாருங்கள். விழாவில் என்னை ஒருசிலர் தவிர யாருக்கும் தெரியாது. அப்படிப்பட்ட முகம் தெரியாத ஒரு பாமரனின் விமரசனமாக மட்டுமே இதனைப் பாருங்கள். எந்த ஒரு குறையுமே அதைத் திருத்துவதில் நிறைவடைந்துவிடுகிறது. ஆகவே குறைகளை திருத்தி நிறைவைக் காண முயலுங்கள். முயலுவோம்.  
எனது கருத்துக்கு எதிர் கருத்து கூறியவர்களுக்கும், வாழ்த்திய ஒருசிலருக்கும், இப்படி கடுமையாக எழுதியுள்ளானே என்று திட்டியவர்களுக்கும் எனது மனமார்ந்த நன்றிகள்.  
கோ.சந்திரசேகரன்
05-10-2013